FNs styrker i beredskap etter angrep i Kongo
Mer enn 70 personer ble drept i angrepene, melder nyhetsbyrået AFP. Alle flygninger til og fra hovedstaden er innstilt. Innstillingene kommer etter at både den internasjonale flyplassen, hærens hovedkvarter og en TV-stasjon ble angrepet mandag. Ifølge regjeringens talsmann Lambert Mende gikk rundt 70 væpnede menn til angrep på de tre stedene. Ifølge lokale medier ble 46 av de bevæpnede ungdommene som angrep flyplassen, drept av kongolesiske styrker. Kongolesiske myndigheter opplyser at over 20 er arrestert. Moren til fengslede Joshua French, Kari Hilde French, måtte søke tilflukt på et hotell i byen mandag formiddag. Den kongolesiske statskanalen RTNC ble også angrepet av det som beskrives som «væpnede ungdommer» og gikk en periode av lufta. Kort tid etter kom det meldinger om skyting på den internasjonale flyplassen i byen. - Det er skyting overalt, og vi gjemmer oss alle sammen, sa en tjenestemann på flyplassen til nyhetsbyrået Reuters. Hos RTNC skal fire journalister ha blitt tatt som gisler, og polititalsmann Mwana Mputu sier angriperne var bevæpnet med macheter og skytevåpen.
FN sier organisasjonens styrker i Kongo er satt i beredskap etter angrepene i Kinshasa og to andre byer mandag.